SL Uradni list Evropske unije L 12/24

UREDBA KOMISIJE (EU) 2018/70

z dne 16. januarja 2018

o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za ametoktradin, klorpirifos-metil, ciprokonazol, difenokonazol, fluazinam, flutriafol, proheksadion in natrijev klorid v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za fluazinam, flutriafol in proheksadion so bile določene v Prilogi II k Uredbi (ES) št. 396/2005. Za klorpirifos-metil so bile MRL določene v Prilogi II in delu B Priloge III k navedeni uredbi. Za ametoktradin, ciprokonazol in difenokonazol so bile MRL določene v delu A Priloge III k navedeni uredbi. Za natrijev klorid niso bile določene posebne MRL in snov ni bila vključena v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov ametoktradin, za uporabo na zeliščih in užitnih cvetovih je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za klorpirifos-metil je bila taka vloga vložena za kakije in granatna jabolka. Za ciprokonazol je bila taka vloga vložena za semena borage. Za difenokonazol je bila taka vloga vložena za marelice, jagode, glavnate kapusnice, solato in solatnice, liste blitve, zelišča in užitne cvetove, kardij, belušno zeleno, por, rabarbaro, stročnice, ječmen in korenine ali korenike. Za fluazinam je bila taka vloga vložena za čebulo, šalotko in česen. Za proheksadion je bila taka vloga vložena za slive.

(4) V skladu s členom 6(2) in (4) Uredbe (ES) št. 396/2005 je bila vložena vloga za flutriafol, ki se uporablja na hmelju. Vložnik trdi, da ob odobrenih načinih uporabe navedene snovi na taki kmetijski rastlini v Združenih državah ostanki presegajo MRL iz Uredbe (ES) št. 396/2005 in da je za preprečevanje trgovinskih ovir pri uvozu navedene kmetijske rastline potrebna višja MRL.

(5) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale poročila o ocenah.

(6) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je poslala vložnikom, Komisiji in državam članicam ter jih javno objavila.

(7) Za ciprokonazol je Agencija ocenila vlogo, da bi določila MRL za semena oljne ogrščice in predložila obrazloženo mnenje o predlagani MRL (3). V skladu z obstoječimi smernicami Unije za ekstrapolacijo MRL je primerno MRL za semena oljne ogrščice določiti tudi za semena borage.

(8) Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(9) Natrijev klorid je odobren kot osnovna snov z Izvedbeno uredbo Komisije (EU) 2017/1529 (4). Pogoji uporabe navedene snovi naj ne bi privedli do prisotnosti ostankov v živilih ali krmi, ki bi lahko pomenili tveganje za potrošnika. Navedeno snov je zato primerno vključiti v Prilogo IV k Uredbi (ES) št. 396/2005.

(10) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(11) Uredbo (ES) št. 396/2005 bi bilo zato treba ustrezno spremeniti.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 16. januarja 2018 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned opinion on the modification of the existing maximum residue levels for ametoctradin in herbs and edible flowers (Obrazloženo mnenje o spremembi obstoječih mejnih vrednosti ostankov za ametoktradin v zeliščih in užitnih cvetovih). EFSA Journal 2017; 15(6):4869 [21 str.].

Reasoned opinion on the modification of the existing maximum residue levels for chlorpyrifos-methyl in kaki/Japanese persimmon and granate apple/pomegranate (Obrazloženo mnenje o spremembi obstoječih mejnih vrednosti ostankov za klorpirifos-metil v kakijih in granatnih jabolkih). EFSA Journal 2017; 15(5):4838 [24 str.].

Reasoned opinion on the modification of the existing maximum residue levels for difenoconazole in various crops (Obrazloženo mnenje o spremembi obstoječih mejnih vrednosti ostankov za difenokonazol v različnih kmetijskih rastlinah). EFSA Journal 2017; 15(7):4893 [33 str.].

Reasoned opinion on the modification of the existing maximum residue levels for fluazinam in onions, shallots and garlic (Obrazloženo mnenje o spremembi obstoječih mejnih vrednosti ostankov za fluazinam v čebuli, šalotki in česnu). EFSA Journal 2017; 15(7):4904 [22 str.].

Reasoned opinion on the setting of import tolerance for flutriafol in hops (Obrazloženo mnenje o določitvi uvozne tolerance za flutriafol v hmelju). EFSA Journal 2017; 15(7):4875 [22 str.].

Reasoned opinion on the modification of the existing maximum residue level for prohexadione (considered variant prohexadione-calcium) in plums (Obrazloženo mnenje o spremembi obstoječe mejne vrednosti ostanka za proheksadion (ki se šteje za različico proheksadion-kalcija) v slivah). EFSA Journal 2017; 15(6):4837 [20 str.].

(3) Reasoned opinion on the modification of the existing MRLs for cyproconazole in rapeseed (Obrazloženo mnenje o spremembi obstoječih MRL za ciprokonazol v semenih oljne ogrščice). EFSA Journal 2011;9(5):2187 [30 str.].

(4) Izvedbena uredba Komisije (EU) 2017/1529 z dne 7. septembra 2017 o odobritvi osnovne snovi natrijev klorid v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 232, 8.9.2017, str. 1).